Lutz: Tesla patareid pole midagi erilist ja müüksin aktsiad
Investorid ei peaks uute kodupatareide tõttu Tesla aktsia peale panustama, ütles elektriautosid tootva ettevõtte Via Motorsi juhatuse liige ja General Motorsi endine juhatuse aseesimees Bob Lutz, vahendab CNBC.
„Ma arvan, et [need patareid] on ülehinnatud, sest patareisid on varuvariandina kasutatud juba sadu aastaid,“ ütles Lutz CNBC-le antud intervjuus. „Ma ei saa aru, miks nii paljusid see tõmbab.“
Tesla aktsiad on pärast kodupatareide Powerwall avalikustamist tõusnud ligi 25 protsenti.
Lutz ütles, et Tesla toodab jätkuvalt kahjumit, sest nende autoäri on „ääretult väike“.
„Ettevõttel jääb ka raha järjest vähemaks,“ ütles ta. "Ma ei anna Tesla aktsiale müügisoovitust, sest ma ei ole analüütik. Aga kui ma omaks selle firma aktsiaid, siis ma arvaksin, et praegu on Tesla aktsia juba tipu saavutanud."
Täna on Tesla aktsia tõusnud 2,5 protsenti.